Sokkerjaar dalk iets van die verlede | Netwerk24
Aleksander Ceferin, president van die sokkerbeheerliggaam. Foto: Getty Images
Alle kompetisies in Europa is weens die Covid-19-pandemie onbepaald opgeskort en die Euro 2020-toernooi is onlangs tot volgende jaar uitgestel.
Ceferin sê die kompetisies oor Europa heen kan straks in leë stadions afgehandel word.
"Dit sal egter vroeër eerder as later moet gebeur anders sal die seisoen verlore wees."
Hy het aan die Italiaanse koerant La Repubblica gesê daar is 'n Plan A, B en C.
"Die drie opsies is om middel Mei, in Junie of aan die einde van Junie te begin. Daar is ook die moontlikheid dat ons die seisoen eers volgende jaar voltooi voordat die nuwe seisoen (2021) begin. Ons sal sien wat die beste oplossing vir die kompetisies en klubs is."
Alle sokker in Engeland is voorlopig tot 30 April opgeskort.
Ceferin sê dit is 'n oorweging om die oorblywende wedstryde agter die spreekwoordelike geslote deure te speel.
"Ek kan nie sien dat al die wedstryde agter geslote deure beslis sal word nie, maar ons weet nog nie of ons die seisoen gaan hervat nie. Dit sal natuurlik beter wees om die seisoen nie na volgende jaar te laat oorstaan nie – met of sonder toeskouers." – bbc.com